“Må vi se, hvad I kan?” | Liv i min by
12. marts 2019 - Eva Kristina Mi...
I løbet af de senere år har repræsentanter fra flere danske kommuner, arkitekter og andre fagpersoner og nu internationale forbindelser lagt vejen forbi Svendborg for at finde ud af, hvordan man i den sydfynske hovedstad griber byudvikling an.
Senest har Liv i min By haft besøg af den schweiziske ambassadør i Danmark, Benedikt Wechsler. Ambassadøren var i Svendborg for at holde et såkaldt Open embassy-møde. Læs om open embassy.
Til mødet i byrådssalen den 25. januar var der ca. 50 fremmødte, og der blev spurgt ivrigt ind til de schweiziske valgprocesser, kantonernes råderet mm. Inden mødet slog ambassadøren et smut forbi Liv i min Bys butikslokaler i Munkestræde. Her drejede snakken sig især om, hvordan borgerne bliver inddraget i byudviklingen.
Områdefornyelsesprogrammet Liv i min By løber over fem år, og det er en ambitiøs plan for udviklingen af bykernen, så den lever op til nutidige forventninger til en moderne købstad med tydelig forankring i byen.
Benedikt Wechsler var blandt forbi Havnetrappen og Klosterplads, hvor han spurgte ind til strategien med at skabe bedre forbindelse mellem byen og havnen.
- Mange havnebyer i Danmark arbejder i disse år på at forbinde by og havn endnu bedre. Vores plan er på den måde ikke unik – men vores måde at arbejde på og inddrage borgere og interessenter på er noget særligt – noget som byrådet er meget ambitiøse omkring, forklarer Jesper José Petersen, projektleder, Liv i min By.